পাপ্পা উমানাথ

পাপ্পা উমানাথ (৫ আগস্ট ১৯৩১ - ১৭ ডিসেম্বর ২০১০) ছিলেন দক্ষিণ ভারতের তামিলনাড়ু রাজ্যের একজন ভারতীয় রাজনীতিবিদ এবং একজন নারী অধিকার কর্মী, যিনি ১৯৭৩ সালে অল ইণ্ডিয়া ডেমোক্রেটিক উইমেন'স অ্যাসোসিয়েশনের সহ-প্রতিষ্ঠা করেছিলেন। তিনি ভারতের কমিউনিস্ট পার্টি (মার্কসবাদী)-র সদস্য ছিলেন এবং ১৯৮৯ সালে তিরুভেরুম্বুর নির্বাচনী এলাকা থেকে তামিলনাড়ু বিধানসভায় নির্বাচিত হয়েছিলেন।

 জীবন এবং কর্মজীবন 
পাপ্পা উমানাথ ১৯৩১ সালের ৫ই আগস্ট ব্রিটিশ ভারতের মাদ্রাজ প্রেসিডেন্সির কারাইকালের কাছে কোভিলপাথুতে (বর্তমানে পুদুচেরিতে, ভারতের একটি কেন্দ্রশাসিত অঞ্চল) জন্মগ্রহণ করেন। জন্মের সময় তাঁর নাম ছিল ধনলক্ষ্মী। তাঁর মা, লক্ষ্মী, ওরফে আলামেলু স্বামীর মৃত্যুর পর তিরুচিরাপল্লীর গোল্ডেন রকে চলে আসেন। লক্ষ্মী রেল কর্মীদের জন্য গোল্ডেন রক রেলওয়ে ওয়ার্কশপের কাছে একটি ক্যান্টিন চালু করেন। ক্যান্টিনে আসা রেলকর্মীরা ধনলক্ষ্মীকে "পাপ্পা" (ছোট মেয়ে) বলে ডাকতেন, এই থেকেই তাঁর নাম পাপ্পা হয়ে যায়। কিশোর বয়সেই, পাপ্পা তাঁর মা এবং রেলকর্মীদের সাথে বেশ কয়েকটি আন্দোলনে অংশগ্রহণ করেছিলেন।

ধনলক্ষ্মী ১৯৪৫ সালে ভারতের কমিউনিস্ট পার্টি (সিপিআই) তে যোগ দেন এবং মাদ্রাজে (বর্তমানে চেন্নাই) চলে যান। ১৯৪৮ সালে ভারত সরকার সিপিআই দলকে নিষিদ্ধ করে এবং দলের সদস্যদের গ্রেপ্তার করে। এঁদের মধ্যে ধনলক্ষ্মী, তাঁর মা এবং দলের বেশ কয়েকজন নেতাও ছিলেন। কারাগারে, যখন দলের সদস্যরা কর্তৃপক্ষের বিরুদ্ধে অনশনে বসেন, তখন ২৩ দিন অনশনের পর তাঁর মা মারা যান। ধনলক্ষ্মীকে জেল কর্তৃপক্ষ তাঁর মায়ের শেষকৃত্যে যোগ দিতে দেয়নি, কারণ তিনি দল ত্যাগ করতে অস্বীকৃতি জানিয়েছিলেন।

১৯৫২ সালে, ধনলক্ষ্মী তাঁর সহকর্মী আর. উমানাথকে স্বাভিমান বিবাহ (ব্রাহ্মণ পুরোহিত ছাড়াই সম্পন্ন বিবাহ) করেন। চীন-ভারত যুদ্ধের সময় তাঁকে আবার গ্রেপ্তার করা হয়। ১৯৬৪ সালে, তাঁর দল দুটি ভাগে বিভক্ত হয়ে যায় এবং তিনি নবগঠিত ভারতের কমিউনিস্ট পার্টি (মার্কসবাদী) (সিপিআই(এম))-তে যোগ দেন। ১৯৭৩ সালে তিনি অল ইণ্ডিয়া ডেমোক্রেটিক উইমেন'স অ্যাসোসিয়েশনের সহ-প্রতিষ্ঠা করেন এবং এর সাধারণ সম্পাদক হন। 

তিনি ১৯৮৪ সালে তামিলনাড়ু বিধানসভা নির্বাচনে তিরুভেরুম্বুর নির্বাচনী এলাকা থেকে আবার প্রতিদ্বন্দ্বিতা করেছিলেন, কিন্তু হেরে গিয়েছিলেন। তিনি ১৯৮৯ সালের নির্বাচনে জয়ী হয়েছিলেন কিন্তু ১৯৯১ সালে আবার হেরে যান।

ব্যক্তিগত জীবন

তাঁর তিন কন্যা ছিলেন, যাদের মধ্যে একজন ছিলেন ইউ. বাসুকি, যিনি একজন সিপিআই (এম) রাজনীতিবিদ।  ২০১০ সালের ১৭ই ডিসেম্বর, ৮০ বছর বয়সে ত্রিচিতে ধনলক্ষ্মী মারা যান।

 তথ্যসূত্র 

বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:তামিলনাড়ুর সক্রিয়কর্মী
বিষয়শ্রেণী:ভারতীয় নারী সক্রিয়কর্মী
বিষয়শ্রেণী:তামিলনাড়ু বিধানসভার সদস্য ১৯৮৯-১৯৯১
বিষয়শ্রেণী:ভারতীয় নারী অধিকারকর্মী
বিষয়শ্রেণী:২০১০-এ মৃত্যু
বিষয়শ্রেণী:১৯৩১-এ জন্ম